MESTSKÝ ÚRAD V ŽILINE

Materiál na rokovanie 
Mestského zastupiteľstva v Žiline

Číslo materiálu: _____/2011

K bodu programu
NÁVRH

na schválenie zámeru revitalizácie tenisového ihriska na sídlisku Vlčince 

Materiál obsahuje: 				      		Materiál prerokovaný:

1.	Návrh na uznesenie					Komisia finančná
2.	Dôvodová správa						Komisia kultúry, športu, CR a MR
3.	Príloha – grafické vymedzenie areálu ihriska		Mestská rada				

Predkladá: 

Ing. Igor Choma
primátor

Zodpovedný za vypracovanie:

JUDr. Jakub Ulaher
vedúci odboru právneho a majetkového

Žilina, september 2011
NÁVRH NA UZNESENIE

Uznesenie č.__/2011

Mestské zastupiteľstvo v Žiline

I.	
1.	schvaľuje zámer prenechania časti pozemku parc. č. KN-C 7896/1 v kat. úz. Žilina na sídlisku Vlčince o výmere cca 6150 m2 pod existujúcim tenisovým ihriskom medzi ul. Karpatská a Rosinská do nájmu s cieľom zachovania tenisového ihriska formou obchodnej verejnej súťaže s nasledovnými podmienkami:
a)	nájom bude trvať 10 rokov od podpísania zmluvy s možnosťou výpovede zo strany Mesta Žilina aj bez uvedenia dôvodu s 1-ročnou výpovednou dobou,
b)	užívanie predmetu nájmu výlučne na športové účely (tenis) po celú dobu trvania nájmu,
c)	vybudované zhodnotenie tenisového ihriska zostane aj po ukončení nájomného vzťahu (aj predčasnom) majetkom mesta Žilina bez nároku na kompenzáciu zo strany nájomcu,
d)	areál bude prístupný verejnosti,
e)	účastník súťaže predloží svoj návrh, obsahujúci najmä víziu fungovania tenisového ihriska po dobu nájmu, výšku nájomného, zámer celkovej revitalizácie ihriska a vybudovania adekvátneho zázemia (napr. sociálne zariadenia a pod.),
f)	Mesto Žilina ako vyhlasovateľ obchodnej súťaže si vyhradzuje právo zmeniť uverejnené podmienky súťaže alebo súťaž zrušiť. Mesto Žilina si vyhradzuje právo odmietnuť všetky predložené návrhy,
g)	návrhy budú podávané osobne alebo do podateľne MsÚ,
h)	lehota na podávanie návrhov do 15.10.2011,
i)	lehota na oznámenie vybraného návrhu - do 14 dní od konania najbližšieho zasadnutia Mestského zastupiteľstva po vyhodnotení návrhov
j)	Mesto Žilina si vyhradzuje právo vybrať si návrh, ktorý mu najlepšie vyhovuje.

DÔVODOVÁ SPRÁVA

V zmysle ustanovenia § 4 ods. 3 písm. h) zákona č. 369/1990 Zb. o obecnom zriadení ako aj článku 9 a článku 12 ods. 3 Zásad hospodárenia a nakladania s majetkom Mesta Žilina sa predkladá návrh na schválenie zámeru prenechania časti pozemku pod doterajšími tenisovými kurtmi na sídlisku Vlčince do dlhodobého nájmu formou obchodnej verejnej súťaže.

  Na sídlisku Vlčince medzi ul. Karpatská a Rosinská cesta existuje v súčasnosti tenisové ihrisko s desiatimi kurtmi, ide o časť pozemku parc. č. KN-C 7896/1 v kat. úz. Žilina, pričom výmera tohto ihriska je cca 6150 m2. Tento pozemok bol od r. 1991 v dlhodobom prenájme na obdobie 20 rokov. Mesto Žilina má záujem tenisové kurty v danej lokalite udržať aj naďalej, pričom však rešpektujúc platnú legislatívu nakladania s jeho majetkom chce o ďalšom nájme rozhodnúť formou výberového konania.

Najvhodnejším prostriedkom sa javí obchodná verejná súťaž v zmysle ustanovenia § 281 Obchodného zákonníka. Po schválení predkladaného zámeru a rámcových podmienok súťaže mestským zastupiteľstvom bude vyhlásená obchodná verejná súťaž vrátane všetkých formálno-procesných náležitostí a po jej vyhodnotení bude výsledok predložený a odporučený mestskému zastupiteľstvu, ktoré rozhodne, ktorý návrh bude prijatý a realizovaný. 

	Výsledkom obchodnej verejnej súťaže budú konkrétne návrhy jednotlivých záujemcov, z ktorých následne mestské zastupiteľstvo vyberie po odporučení výberovej komisie a zhodnotení všetkých pozitív a negatív najvhodnejšie riešenie. Vyhlasovateľ obchodnej verejnej súťaže si môže v zmysle ustanovenia § 287 ods. 2 Obchodného zákonníka vyhradiť právo neprijať žiaden návrh, t.j. nebude viazaný povinnosťou nejaký návrh vybrať. Tento postup nám umožní vybrať najvhodnejší návrh, pričom predpokladáme predloženie viacerých alternatív, ktoré dopredu nie je možné určiť (môže ísť napr. o výšku nájmu, ďalšie investície na ihrisku a pod.). Bude to otvorená súťaž s tým, že mesto zadá len rámcové podmienky (ako sú navrhované v uznesení) a bude už na jednotlivých uchádzačoch predložiť svoje vízie a ponuky.

	Materiál bol prerokovaný Komisiou finančnou, Komisiou kultúry, športu, cestovného ruchu a miestneho rozvoja bez pripomienok; Mestská rada odporučila materiál schváliť.

PRÍLOHA